OpenLLM-France/wikimedia huggingface dataset:
# Violant d'Aragó i d'Hongria

Violant d'Aragó (?, 1236 - Roncesvalls, Regne de Navarra, 1301) va ser infanta d'Aragó i reina consort de Castella (1252-1284).
Filla del comte de Barcelona i rei d'Aragó, Jaume I el Conqueridor i la seva segona dona, Violant d'Hongria. Era neta per línia paterna del comte rei Pere el Catòlic i Maria de Montpeller, i per línia materna del rei Andreu II d'Hongria i Violant de Courtenay.
El 26 de desembre del 1246, el seu pare la va casar, a la catedral de Valladolid, amb el rei Alfons X el Savi, i fou la mare de:
* Berenguera de Castella (1253- ~1284), promesa a Lluís Capet, fill del rei de França, Lluís IX, però no s'arribaren a casar per la mort prematura d'aquest, el 1260,
* Beatriu de Castella (1254-1280), casada amb Guillem VII de Montferrat,
* Ferran de la Cerda (1255-1275). Hereu al tron castellà, es casà el 1268 amb Blanca de França, filla de Lluís IX de França,
* Elionor de Castella (1257-1275),
* Sanç IV de Castella (1258 - 1295), rei de Castella,
* Constança de Castella (1258-1280), monja a Las Huelgas,
* Pere de Castella (1260-1283),
* Joan de Castella (1262-1319),
* Isabel, morta molt jove,
* Violant de Castella (1265-1296), casada amb Diego López de Haro,
* Jaume de Castella (1266-1284).
En el seu testament, amb data 29 d'octubre del 1275, deixà patent la seva voluntat de ser enterrada al costat de la seva mare, al monestir de Vallbona de les Monges, fet que no fou respectat, i fou enterrada al monestir de Roncesvalles.
Va ser reina d'Alacant i li va donar nom al barri del Pla del Bon Repós de la segona ciutat del País Valencià, aleshores del País Murcià.

## Referències

* 1 2 Hinojosa Montalvo, José. «Violante de Aragón (I)» (en castellà). Diccionario biográfico electrónico. Reial Acadèmia de la Història. [Consulta: 21 gener 2023].
* 1 2 «Violant d'Aragó». Gran Enciclopèdia Catalana. enciclopèdia.cat. [Consulta: 21 gener 2023].
# Aldaia (Vitòria)

Aldaia és un nou barri de Vitòria en el Pla General d'Ordenació Urbana de 2000 que es troba dins el sector de Zabalgana. Limita al nord amb Elejalde, a l'est amb Mariturri, a l'oest amb Zabalgana i al sud amb el parc de Zabalgana.

## Enllaços externs

* Blog de Vecinos de Aldaia/Aldaiako Auzokideak
* Áreas de Actuación. Sector 5: Aldaia al web de l'ajuntament de Vitòria
# Gondokoro

Gondokoro és una ciutat al sud del Sudan a la regió central de l'Equador, a uns deu quilòmetres al nord-est de la ciutat estratègica de Juba.
El 1874 el Charles George Gordon li va prendre la ciutat a Mehmet Ali a favor d'Egipte, obrint així les portes al domini d'Egipte sobre tot el Sudan.

## Enllaços externs

* http://www.maplandia.com/sudan/equatoria/gondokoro/
# Tytuvėnai

Tytuvėnai ( escoltar (?·pàg.) és una ciutat a Lituània situada en el districte municipal de Kelmė. Es troba a 17 km a l'est de Kelmė. És coneguda pel seu monestir cistercenc de Sant Bernat.

## Monestir

La primera església de la ciutat va ser construïda el 1555. La construcció del monestir es va iniciar per Andrius Valavicius i la seva família, quan es van acollir la fe catòlica després d'una ona de contrareforma.L'edificació es va preparar el 1614, però l'obra no va començar fins després de la mort d'Andrius Valavicius el 1618. Aquestes obres van ser patrocinades per Jerònimes Valavicius, tresorer del Gran Ducat de Lituània. L'any 1633 es va completar la part principal del monestir junt amb l'església. Entre 1772 i 1780 va ser construït un pati on van ser col·locades les estacions del Via Crucis.
| Monestir de Tytuvėnai | Interior de l'església del monestir |

## Referències

* ↑ «Història del monestir» (en lituà). Arxivat de l'original el 2007-07-05. [Consulta: 18 desembre 2013].

## Enllaços externs

* Tytuvėnai Arxivat 2005-12-16 a Wayback Machine.
* Història de Tytuvėnai
# Visor

Visor és una editorial espanyola dedicada fonamentalment a la publicació de llibres de poesia.

## Història

Fundada el 1968 per Jesús García Sánchez, el primer llibre de la Col·lecció Visor de Poesia va ser Una temporada en el infierno d'Arthur Rimbaud, traduït per Gabriel Celaya. Des de llavors, al seu catàleg s'hi han aplegat autories com Louise Glück, Gloria Fuertes, Edward Estlin Cummings, Joaquín Sabina, Augusto Monterroso, Mario Benedetti, Tristan Tzara, Vicente Huidobro, Elvira Sastre, Gioconda Belli o Wisława Szymborska. La col·lecció va néixer amb la portada negra, disseny i logotip del dissenyador gràfic Alberto Corazón.
Entrat al segle xxi, Visor va iniciar la seva expansió empresarial a Hispanoamèrica. El 2014 va obrir una seu a Colòmbia, i el 2017 a Mèxic, en aliança amb Círculo de poesía.

## Referències

* 1 2 3 Morla, Jorge «Y con Machado suman 1.000» (en castellà). El País [Madrid], 19-02-2018. ISSN: 1134-6582.
* ↑ «Alcohol y literatura en el 50º cumpleaños de la editorial Visor» (en espanyol europeu). Aragón Radio, 18-07-2020. [Consulta: 10 novembre 2022].
* ↑ «La editorial Visor adquiere los derechos en España de la Premio Nobel Louise Glück». Europa Press, 26-11-2020. [Consulta: 10 novembre 2022].
# Gregory (Oklahoma)

Gregory és una concentració de població designada pel cens dels Estats Units a l'estat d'Oklahoma. Segons el cens del 2000 tenia 745 habitants.

## Demografia

Segons el cens del 2000, Gregory tenia 150 habitants, 54 habitatges, i 46 famílies. La densitat de població era de 19,2 habitants per km².
Dels 54 habitatges en un 38,9% hi vivien nens de menys de 18 anys, en un 68,5% hi vivien parelles casades, en un 13% dones solteres, i en un 13% no eren unitats familiars. En el 9,3% dels habitatges hi vivien persones soles l'1,9% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,78 i el nombre mitjà de persones que vivien en cada família era de 2,96.
Per edats la població es repartia de la següent manera: un 28% tenia menys de 18 anys, un 3,3% entre 18 i 24, un 32% entre 25 i 44, un 25,3% de 45 a 60 i un 11,3% 65 anys o més.
L'edat mediana era de 38 anys. Per cada 100 dones de 18 o més anys hi havia 92,9 homes.
La renda mediana per habitatge era de 70.865 $ i la renda mediana per família de 71.154 $. Els homes tenien una renda mediana de 36.731 $ mentre que les dones 31.875 $. La renda per capita de la població era de 22.116 $. Cap de les famílies i el 2% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Gregory». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 10 agost 2010].
* ↑ «Geographic Comparison Table- Gregory». American Fact Finder. Oficina del Cens dels Estats Units, 12-01-2010. Arxivat de l'original el 2020-02-16. [Consulta: 10 agost 2010].
Viccionari
# Goran Bogdanović

Goran Bogdanovic (en alfabet ciríl·lic serbi: Горан Богдановић, Smederevo, Iugoslàvia) és un futbolista serbi, ja retirat, que ocupava plaça de migcampista.

## Trajectòria

El Partizan de Belgrad va ser el seu primer gran equip, on va arribar al 1985. Va estar-hi fins al 1993, quan deixa la formació capitalina per recalar a la lliga espanyola. El seu primer destí va ser el RCD Mallorca, de Segona Divisió. A l'illa va estar dues temporades i mitja, destacant sobretot la 93/94, amb 34 partits i set gols.
El 1995 fitxa pel RCD Espanyol, i debuta a primera divisió, on no va guadir de la titularitat, però era un recanvi habitual. De fet, la temporada 96/97, hi participa en 34 partits, però només en comença 10. Deixa Barcelona el 1997 per incorporar-se al CF Extremadura, amb qui aconseguiria l'ascens a la primera divisió. La temporada 98/99, en la màxima categoria, tot just disputa set partits. Eixe mateix any deixa la lliga espanyola i retorna al seu país, a les files del Sartid, on romandria fins a la seua retirada el 2004.

## Referències

* ↑ «Goran Bogdanović: Tvorac čuvene biciklice!» (en serbi). sdcafe.rs, 21-09-2014. [Consulta: 7 octubre 2016].
* ↑ «Fudbal na biciklu» (en serbi). glas-javnosti.rs, 02-01-2001. Arxivat de l'original el 10 de desembre 2018. [Consulta: 10 desembre 2018].
* ↑ «Goša biciklom, ostali peške...» (en serbi). glas-javnosti.rs, 08-07-2001. Arxivat de l'original el 10 de desembre 2018. [Consulta: 10 desembre 2018].
* ↑ «Bogdanović za sva vremena» (en serbi). glas-javnosti.rs, 03-12-2001. Arxivat de l'original el 10 de desembre 2018. [Consulta: 10 desembre 2018].
* ↑ Goran Bogdanović a BDFutbol

## Enllaços externs

* Goran Bogdanović a playerhistory.com
# Goran

Goran (àrab Guran) és una ètnia iraniana, que viu principalment a la regió de Qasr-i Shirin i les vessants de la muntanya Kuh-i Shahan Dalahu. La vila principal és Gahwara a uns 60 km a l'oest de Kermanshah (o Kirmanshah), a la vall del Zimkan afluent del Sirwan. Un altre lloc destacat és Kandula, a 40 km al nord-est de Kermanshah, prop de Dinawar.
El nom deriva de Gawran (gaw bara kan, cavallers de bous) i indicaria que tenien origen a la vora de la mar Càspia, cosa que confirma la seva llengua, el hewramo o gorani. Estan emparentats als zaza de Turquia, però foren en gran part absorbits pels kurds, si bé la seva llengua ha deixat rastre al kurd central. Foren element important en l'estat hasanwàyhida del Luristan septentrional (fins a Shahrazur). Les seves branques foren absorbides pels kurds abans del segle xix i només van quedar uns milers de gorans influïts pels kurds però que formen una ètnia separada.
No s'han de confondre amb la tribu dels goran kurds que viuen al nord del Gran Zab a la confluència amb el Khazir i que parlen el kurd.
El gorani és una llengua del grup iranià del nord-oest amb diverses dilectes dels quals el hawrami és el més arcaic. Va esdevenir llengua literària i va ser cultivat a la cort dels walis d'Ardalan. Destaquen els poetes Yusuf Yaska (vers 1600) i Mawlawi (+ 1882). Els kurds de la vora anomenen gorani a una cançó.

## Referències

* V. Minorsky, The Guran, 1943
* Pierre Oberling, "GURĀN" a Encyclopaedia Iranica
# Ambicodamus

Ambicodamus és un gènere d'aranyes araneomorfes de la família dels nicodàmids (Nicodamidae). Fou descrit per primera vegada l'any 1995 per Mark Harvey.

## Taxonomia

Segons el World Spider Catalog amb data del 2018, Ambicodamus te reconegudes les següents 11 espècies, totes d'Austràlia:
* Ambicodamus audax Harvey, 1995
* Ambicodamus crinitus (L. Koch, 1872)
* Ambicodamus dale Harvey, 1995
* Ambicodamus darlingtoni Harvey, 1995
* Ambicodamus emu Harvey, 1995
* Ambicodamus kochi Harvey, 1995
* Ambicodamus leei Harvey, 1995
* Ambicodamus marae Harvey, 1995
* Ambicodamus sororius Harvey, 1995
* Ambicodamus southwelli Harvey, 1995
* Ambicodamus urbanus Harvey, 1995

## Referències

* 1 2 3 (anglès) World Spider Catalog: Ambicodamus Harvey, 1995 en la família Nicodamidae +base de dades
* 1 2 Harvey, M. S. (1995). The systematics of the spider family Nicodamidae (Araneae: Amaurobioidea). Invertebrate Taxonomy 9: 279-386.
# Alfredo de Zavala y Camps

Alfredo de Zavala y Camps (Burgos, 1858 – Madrid, 13 d'agost de 1928) va ser un advocat i polític espanyol, diputat a les Corts Espanyoles durant la restauració borbònica.
Llicenciat en dret civil i canònic a la Universitat Central de Madrid, va exercir com a advocat fins al 1911 i fou lletrat del Consell d'Estat d'Espanya. A les eleccions generals espanyoles de 1910 fou elegit diputat del Partit Liberal Fusionista per O Carballiño; fou membre de la comissió de Pressupostos de les Corts i en juliol de 1910 fou nomenat subsecretari d'Hisenda. En 1910 i 1911 va ser ministre interí d'Hisenda durant l'absència del seu titular. En 1923 va ingressar a la Reial Acadèmia de Ciències Morals i Polítiques. Fou pare d'Alfredo de Zavala y Lafora

## Referències

* ↑ Revista de Abogados del Estado Arxivat 2016-03-03 a Wayback Machine., p. 46
* ↑ El nuevo subsecretario, ABC, 22 de juliol de 1910
* ↑ Fitxa del Congrés dels Diputats
# Gonzalo López de Haro

Gonzalo López de Haro (Puebla de Zaragoza, 14 de març de 1760 - Puebla de Zaragoza, 1823) fou un explorador i oficial naval espanyol, conegut per haver fet diversos viatges d'exploració per la costa oest d'Amèrica del Nord, en el que en l'actualitat són Alaska i la Colúmbia Britànica, a finals del segle xviii. També destacà com a topògraf, aixecant diversos mapes de les costes de Califòrnia i Sonora, així com diversos aixecaments topogràfics a Mèxic.

## Biografia

El març de 1788 foren enviats dos vaixells al nord per investigar l'activitat russa a Alaska. Esteban José Martínez, a bord de la balandra Princesa Real, comandava l'expedició, acompanyat pel paquebot San Carlos a les ordres de Gonzalo López de Haro, amb José María Narváez com a pilot. Ambdós vaixells arribaren al Prince William Sound al maig. Haro va navegar cap a l'oest, fins a l'illa Kodiak, i el 30 de juny va trobar un assentament rus a la badia Three Saints. El comandant rus, Efstratios Delarov, li va proporcionar un mapa de la costa d'Alaska i l'indicà la ubicació de set altres assentaments russos, els quals ja contenien prop de 500 homes. Delarov també va dir a Narváez que els russos tenien intenció d'ocupar el port de Nootka Sound, a la costa oest de l'illa de Vancouver. Després de la trobada, el San Carlos es va dirigir cap a l'est, unint-se al Princesa Real a l'illa Sitkinak. Haro i Martínez van navegar cap al sud-oest per investigar l'illa d'Unalaska, on hi havia una important base russa sota el comandament de Potap Kuzmich Zaikov. Martínez hi va arribar el 29 de juliol i Haro el 4 d'agost. La visita a Unalaska marca el punt més occidental on arribaren els viatges espanyols durant l'exploració d'Alaska.
El 1790 i el 1791 va ser primer pilot en l'expedició comandada per Francisco de Eliza. Haro fou suposadament el primer europeu a descobrir les illes San Juan.
El 1821, després de la Guerra d'Independència mexicana, Haro va ser empresonat a Puebla, Mèxic, on va morir el 1823.

## Reconeixements

L'estret d'Haro i l'illa de López duen el nom en honor seu.

## Vegeu també

* Expedicions espanyoles a la costa nord-oriental del Pacífic

## Referències

* ↑ McDowell, Jim. José Narváez: The Forgotten Explorer. Spokane, Washington: The Arthur H. Clark Company, 1998, p. 24–31. ISBN 0-87062-265-X.
* ↑ Phillips, James W. Washington State Place Names. University of Washington Press, 1971. ISBN 0-295-95158-3.
* ↑ Biografia de Gonzalo López de Haro, Biografías y Vidas
# Gogo ornatus

Gogo ornatus és una espècie de peix de la família dels ancàrids i de l'ordre dels siluriformes.

## Morfologia

* Els mascles poden assolir 21,2 cm de longitud total.
* Nombre de vèrtebres: 43-46.

## Hàbitat

És un peix d'aigua dolça i de clima temperat.

## Distribució geogràfica

Es troba a Madagascar.

## Referències

* 1 2 3 FishBase (anglès)

## Bibliografia

* Burgess, W. E. An Atlas of Freshwater and Marine Catfishes: A Preliminary Survey of the Siluriformes (en anglès). TFH Publications, 1989. ISBN 9780866221313.
* Eschmeyer, W. N. Genera of Recent Fishes (en anglès). iii + 697. Acadèmia de les Ciències de Califòrnia, 1990. ISBN 0-940228-23-8.
* Eschmeyer, W. N. Catalog of Fishes (en anglès). Acadèmia de les Ciències de Califòrnia, 1998. ISBN 978-0-940228-47-4.
* Ferraris, C. J. «Checklist of catfishes, recent and fossil (Osteichthyes: Siluriformes), and catalogue of siluriform primary types» (en anglès). Zootaxa, 1.418, 1, 2007, pàg. 1-628. DOI: 10.11646/zootaxa.1418.1.1.
* Helfman, G. S.; Collette, B. B.; Facey, D. E. The Diversity of Fishes (en anglès). Blackwell Science, 1997. ISBN 9780865422568.
* Moyle, P.; Cech, J. Fishes: An Introduction to Ichthyology (en anglès). 4a edició. Prentice Hall, 2000. ISBN 9780130112828.
* Nelson, J. S. Fishes of the World (en anglès). 4a edició. Wiley, 2006. ISBN 978-0471250319.
* Ng, H.H. i J.S. Sparks, 2005. Revision of the endemic Malagasy catfish family Anchariidae (Teleostei: Siluriformes), with descriptions of a new genus and three new species. Ichthyol. Explor. Freshwaters 16(4): 303-323.
* Sparks, J.S. i M.L.J. Stiassny, 2003. Introduction to the freshwater fishes. p. 849-863. A: S.M. Goodman i J.P. Benstead (eds.) The natural history of Madagascar. The University of Chicago Press, Chicago i Londres. 1709 p.
* Stiassny, M.L.J. i N. Raminosoa, 1994: The fishes of the inland waters of Madagascar. p.133-148. A: G.G. Teugels, J.-F. Guégan i J.-J. Albaret (eds.) Biological diversity of African fresh- and brackish water fishes. Geographical overviews presented at the PARADI Symposium, Senegal, 15-20 de novembre de 1993. Ann. Mus. R. Afr. Centr., Sci. Zool. 275:177 p.
* Wheeler, A. The World Encyclopedia of Fishes (en anglès). 2a edició. Macdonald, 1985. ISBN 978-0356107158.

## Enllaços externs

* AQUATAB
# Gramàtica del català contemporani

La Gramàtica del català contemporani és una obra que descriu la sintaxi, la fonètica i la morfologia del català actual. Dirigida per Joan Solà amb l'ajut de Maria-Rosa Lloret, Manuel Pérez Saldanya i Joan Mascaró, hi han participat diversos autors, procedents de diverses universitats, tant dels Països Catalans com d'altres territoris. Va ser editada en 3 volums l'any 2002 per l'editorial Empúries. L'estructura, la terminologia i el contingut té força paral·lelismes amb la Gramàtica del català antic (en elaboració); d'aquesta manera es podran fer comparacions entre el català antic i el català contemporani.
# Americana (àlbum de vídeo)

Americana és un àlbum de vídeos de la banda californiana de punk rock The Offspring. Conté vídeos de la banda amb la col·laboració d'extres i professionals d'esports extrems, i també alguna actuació musical de la banda. Malgrat que comparteix títol amb l'àlbum d'estudi publicat aquest mateix any (Americana), no conté cap videoclip relacionat amb aquest. Fou publicat en dos formats: VHS el 8 de desembre de 1998 i DVD el 14 de desembre de 1999.

## Llista de cançons

* "Welcome to the Dollhouse"
* "Garage Days"
* "Cool to Hate"
* "The Meaning of Life"
* "Smash and Grab Part 1"
* "All I Want"
* "Mota"
* "Smash and Grab Part 2"
* "Gotta Get Away"
* "Nitro"
* "Take It Like a Man"
* "Burn It Up"
* "Bad Habit"
* "Smash and Grab Part 3"
* "Nothing from Something"
* "Gone Away"
* "Crossroads"
* "Smash and Grab Part 4"
* "Built for Speed"
* "Self Esteem"
* "The Final Battle"

## Referències

* ↑ «The Offspring > Americana: Documentary» (en anglès). AllMusic. [Consulta: 18 maig 2015].
* ↑ «The Offspring Presents: Americana - Documentary [VHS]» (en anglès). Amazon.com. [Consulta: 18 maig 2015].
* ↑ «Offspring - Americana DVD» (en anglès). CDUniverse.com. [Consulta: 18 maig 2015].
Viccionari
# Vot de Sant Miquel

El vot de Sant Miquel és una festa celebrada a Taüst (Aragó) cada 8 de maig des de 1421. El 2019 va ser declarada festa d'interés turístic d'Aragó.

## Història

El maig de 1421 va ocórrer una plaga de llagostes a Taüst, fent malbé les collites, cosa que posava en perill la supervivència dels habitants. El poble va acudir a Déu per a acabar amb la plaga perquè els altres mitjans no havien funcionat. Perquè la fi de la plaga en la festa de Sant Miquel, un dels patrons de la vila, van pensar que va ser la providència qui havia actuat en el seu favor i per tant, celebraren mitjançant un vot d'agraïment, establint-se la festa. El vot representa com eren els vots baix-medievals aragonesos amb molt de detall. Reflecteix els elements de la ideologia cristiana medieval com són: la interpretació de la plaga com un càstic diví, la base del sentiment de culpa (i d'haver pecat) i el seu penediment el paper de Déu com a castigador i beneïdor (piadós) i l'esquema feudal d'un intercanvi mercantil entre el senyor i els vassalls.
Amb el temps, el compromís de fer el vot passà de ser un agraïment a una assegurança perquè no torne a ocórrer la plaga.
El testimoni de tal fet ve donat per una còpia notarial en suport de pergamí conservada a l'església parroquial de Santa Maria, on es relata el vot fet per tot el poble. El document original va ser signat per tot el poble i Arnalt d'Estaus, que actuà com a secretari de la corporació,
L'associació cultural El Patiaz, creada el juliol de 2003, impulsà la festa fent-se càrrec de l'organització i celebració.

## Actes de la celebració

El vot és llegit en la seua versió reduïda, es fa una processó al matí, es representa teatralment el Vot i es fa un mercat medieval.

## Referències

* 1 2 3 Zapater, H. «El voto de San Miguel, de Tauste, declarada fiesta de interés turístico de Aragón». Heraldo, 22-05-2019 [Consulta: 30 maig 2019].
* ↑ Torreblanca Gaspar, 2011, p. 155.
* ↑ García Herrero i Torreblanca Gaspar, 1993, p. 281.
* ↑ García Herrero i Torreblanca Gaspar, 1993, p. 284.
* ↑ García Herrero i Torreblanca Gaspar, 1993, p. 285.
* ↑ García Herrero i Torreblanca Gaspar, 1993, p. 287.
* ↑ García Herrero i Torreblanca Gaspar, 1993, p. 301.
* ↑ García Herrero i Torreblanca Gaspar, 1993, p. 302.
* ↑ Torreblanca Gaspar, 2011, p. 156.

## Bibliografia

* García Herrero, María del Carmen; Torreblanca Gaspar, María Jesús «San Miguel y la plaga de langosta (claves para la interpretación del voto taustano de 1421)». Aragón en la Edad Media, 10-11, 1993, pàg. 281-306. ISSN: 0213-2486.
* Torreblanca Gaspar, María Jesús. «Vestimentas medievales en el voto de San Miguel de Tauste». A: Tauste en su historia: actas de las XVI Jornadas sobre la historia de Tauste, 25, 26, 27 de febrero, 5 y 6 de marzo de 2015, Vol. I. Asociación Cultural "El Patiaz", 2017, p. 79-118. ISBN 978-84-617-8418-9.
* Torreblanca Gaspar, María Jesús. «Cómo entender a los aragoneses de la Edad Media: Tauste y el voto de San Miguel». A: Tauste en su Historia. Actas de las X Jornadas sobre la Historia de Tauste.: 9 al 13 de Febrero de 2009. Asociación Cultural El Patiaz, 2011, p. 153-. ISBN 9788461523368.
# Alpi I

Nadjm al-Din Alpi fou un emir ortúkida de Mardin i Mayyafarikin. Era fill de Timurtash al que va succeir a la seva mort vers el 1152 i va governar uns 24 anys.
Nur al-Din d'Alep exercia l'hegemonia a la Djazira i al Diyar Bakr i tenia bones relacions amb Kara Arslan, emir ortúkida de Khartpert i Hisn Kayfa; Alpi no tenia males relacions amb Nur al-Din però pensava que en cas de conflicte seria sacrificat abans que el seu parent i per això va voler assegurar la seva posició amb una aliança amb el Shah-i-Armin d'Akhlat; a canvi d'aliança d'aquest va haver de participar en les seves expedicions contra Geòrgia.
Va morir el 1176 i el va succeir el seu fill Kutb al-Din Ilghazi.
# Alpina

«Alpina» té aquests significats:
* Zoologia:
** Donzella alpina, lepidòpter ropalòcer de la família Nymphalida.
** Marmota alpina, mamífer de la família dels esciúrids.
** Musaranya alpina, mamífer de la família Soricidae.
** Pica alpina, pica de la família dels ocotònids que viu a Mongòlia, Kazakhstan i Rússia.
** Truita alpina, espècie de truita de riu.
* Botànica:
** Arctostaphylos alpina, espècie de plantes amb flors.
** Clematis alpina, liana o una planta enfiladissa llenyosa de la classe del Magnoliopsida.
** Yushania alpina, espècie de bambú del gènere Yushania de la família de les poàcies.
* Política:
** Convenció Alpina, tractat territorial internacional pel desenvolupament sostenible dels Alps.
** Stella Alpina, partit polític democristià i centrista actiu a la Vall d'Aosta.
* Altres:
** Bultaco Alpina, motocicleta fabricada per Bultaco entre 1971 i 1980.
** Editorial Alpina, editorial catalana amb seu a Granollers.
** Orogènesi alpina, fase orogènica del Terciari.
** Simfonia Alpina, obra de Richard Strauss composta entre 1911 i 1915.
Viccionari